onsglo – Page 2 – Ons Glo
Author: onsglo
Ons glo dat die Bybel die maatstaf is waarmee ons ons lewe meet. Die Bybel is deur baie skrywers oor 'n lang tydperk geskryf in die antieke tyd. Die Bybel is 'n versameling verhale en geskrifte wat oor baie jare tot stand gekom het en wat vertel van hoe God met mense op reis is. Ons glo dat God in die afspeel van die storie, die oorvertel daarvan, die skryf daarvan en die oordrag en vertaling daarvan betrokke was deur Sy Gees. Ons glo dat God steeds vandag vir ons in die lees van die Bybel inspireer en ons help om die storielyn te verstaan en die beginsels daaruit vandag toe te pas.
Delf Dieper: Die Woord
Daar is 'n manier waarop ons sou kon sê dat die hele Reformasie gedraai het om die Bybel. Die herontdekking van die Bybel en 'n nuwe lees daarvan deur priesters soos Maarten Luther was een van die groot dryfvere agter die Reformasie. En verseker was een van die grootste gawes van die Reformasie aan ons dat hulle aan ons 'n kerk wou nalaat waarin die Bybel `n absolute sentrale plek sou hê.
Maar ons sal 'n groot fout maak as ons dink dat die hele stryd in die Reformasie net oor die Bybel gegaan het. Die vraag van Luther wat die Reformasie aan die gang gesit het was 'n vraag na God! Waar vind ons God, spesifiek 'n genadige God?
Die Bybel was so belangrik vir die Reformatore omdat hulle geglo het dat die Bybel die enigste plek was waar ons betroubare kennis oor God kan kry. Ons kan nie maar op mense vertrou of selfs op die kerk en sy vergaderings om dit vir ons te gee nie. Die Bybel is die plek waarin die Here Homself op `n onvergelyklike manier aan ons geopenbaar het.
Die kerkvader Augustinus het dit baie mooi gestel: in 'n tyd waar geen mens God self van aangesig tot aangesig kan sien nie, het Augustinus gesê "dat die Bybel vir nou God se gesig vir ons is". As ons wil weet wie en hoe God is, moet ons die Bybel gaan lees.
Maar ons leer nie net vir God ken in die Bybel nie. Die Bybel help ons ook om onsself en ons wêreld beter te verstaan. Die Woord is werklik 'n lamp vir ons voet en 'n lig vir ons pad (ps 119:105). Wat die digter van Ps 16 sê is absoluut waar: "die Here leer ons hoe om te lewe (vs 11)".
Iemand soos Calvyn het deurtentyd beklemtoon dat as ons die Here se wil vir ons lewens reg wil hoor, ons die hele Bybel – Ou en Nuwe Testament met al sy boeke – ernstig moet neem. Ons kan nie net een of twee boeke lees en dink dat ons nou genoeg weet nie. Die Bybel gaan nie oor 'n klomp los versies of erger 'n klompie reëls of wette nie. Die ganse Bybel vertel in meer episodes (en boeke) een boeiende verhaal wat ons in sy geheel moet hoor. As jy 'n hoofstuk of twee ignoreer of sou weglaat mag jy 'n wesenlike deel van die storie nie reg verstaan nie.
Maar saam met hierdie klem op die ganse Bybel het die Reformatore ook volgehou dat die Bybel 'n baie duidelike kern of fokus het. Die Bybel is aan die eenkant 'n moeilike, meerkantige en komplekse boek – dit is waar. Maar aan die anderkant is die sentrale boodskap van die Bybel helder en duidelik en so eenvoudig dat kinders dit kan verstaan. Die Reformasie was eenstemming daaroor dat die fokus van die Bybel op Jesus is. Die Woord wil ons na Jesus toe lok en dryf! Wie Hom gesien het, het God gesien. Wie sy storie verstaan, verstaan die verhaal van die hele Bybel. As ons Hom en sy gawes ontvang, ontvang ons God en sy liefde in ons lewens en alles wat ons nodig het vir 'n goeie lewe voor die aangesig van God.
Dit is baie belangrik om hierdie sentrale klem op Jesus reg te verstaan. So belangrik as wat die Bybel is, moet ons begryp dat dit nie in die laaste plek oor die Bybel gaan nie. Ons word nie gered omdat ons in die Bybel glo nie. Ons word gered omdat ons in Jesus glo. Ons glo nie in die Bybel nie; ons glo in Jesus – die Jesus wie se storie ons hoor in die Bybel. Baie van die foute wat die kerk in die geskiedenis gemaak het, is gemaak deur fanatici wat meer in sekere wette en reëls in die Bybel geglo het as wat hulle regtig in Jesus Christus geglo het.
Die Reformasie het gedink dat die Bybel belangrik is omdat dit die boek is wat ons help om God en onsself en die lewe reg te verstaan. Maar hulle het ook geglo dat die Bybel meer was as net 'n boek wat aan ons regte en betroubare kennis meedeel. Die Bybel kan ons ook help om te verander, om tot bekering te kom!
Hulle het geglo dat die Bybel 'n boek met besondere krag is – lewend en kragtig soos Hebr 4:12 sê. Die misterieuse krag van die Woord het te doen met die werk van die Heilige Gees. Wanneer die Heilige Gees die Woord van die Here "opneem" kan dit gebeur dat die Woord ons nie net leer en inlig nie, maar ons ook transformeer en verander – nuwe mense van ons maak. Dit is soos Dawid gesê het: "Die Woord van Here ….gee lewe! (Ps 19:8)"
'n Groot deel van hulle gespook met die kerk van hulle tyd was om aan die Bybel weer 'n belangrike en vaste plek te gee in die erediens van die gemeente en ook in die daaglikse lewens van lidmate. Daarom het die Reformatore moeite gedoen met die vertaling van die Bybel in die leestaal van lidmate en mense aangemoedig om hulself gereeld bloot te stel aan die hoor en lees van die Bybel. Ps 1:1-2 herinner ons: "Dit gaan goed met die mens.. wat in die Woord van die Here vreugde vind en dit dag en nag oordink".
As ons met God wil lewe, sal ons moet aanleer om met die Bybel te lewe …
Luister: Esegiël 2: 9 – 3:3
9Toe sien ek daar is 'n hand na my toe uitgesteek, en in die hand was 'n boekrol. 10Die hand het die boekrol voor my oopgerol. Dit was aan albei kante volgeskryf, en wat daarop geskryf was, was klaagliedere, treurliedere en smartroepe.
3 1Die stem het vir my gesê: "Mens, eet wat voor jou is, eet hierdie boekrol en gaan praat met die mense van Israel."
2Ek het my mond oopgemaak, en die Here het my die boekrol laat eet. 3Hy het vir my gesê: "Mens, eet die boekrol wat Ek jou gee, eet jou vol." Ek het dit geëet, en dit was soet soos heuning in my mond.
Hoe is die Bybel vir jou anders as ander boeke?
Hoekom moes Esegiël die boekrol eet? Waarvan is dit 'n simbool?
Hoe kan ons die woord van God "eet"?
Dink aan 'n keer toe jy die woord gelees het en dit jou geïnspireer het?
Soek iemand met wie jy kan gesels oor uitdagende gedeeltes in die Bybel.
Here, maak die Bybel vir my so soet soos heuning, sodat dit my lewe voortdurend kan verander.
Laai die Bybel op jou foon af en lees elke dag 'n gedeelte.
Hier is 'n paar apps wat jy kan aflaai. Die Afrikaanse Bybel is op beide beskikbaar: youversion.com of m.bibles.co.za.
Laat elke lid van die familie 'n gunsteling teks kies en plak dit op in die huis. Die uitdaging is dat almal een nuwe teks leer voor die einde van die week.
Wanneer ons die Bybel lees moet ons onthou dat dit baie lank terug geskryf is deur verskeie skrywers in 'n antieke kultuur. Die Bybel is 'n versameling stories, legendes, gedigte, liedere, geskiedkundige verhale en nog baie meer wat oor 'n lang tydperk oorvertel en versamel is. Die antieke kultuur van daardie tyd is deel van die storie en God het in daardie tyd binne in hulle pre-moderne verstaan van die wêreld hulle ontmoet. Hulle ervaring van God en verstaan van hulle geloofstorie is dus deur hulle kultuur en hulle eie geskiedenis beïnvloed. Om die boodskap van die Bybel te ontdek, is dit dus belangrik om die konteks van daardie tyd in ag te neem. Binne in hierdie spesifieke konteks van elke verhaal is daar sleutels wat ons kan gebruik om die teks beter te kan verstaan in vandag se konteks.
Delf Dieper: Konteks
— Ian Nell
Die Skrifbeginsel bekend as die Sola Scriptura kan volgens die bekende Karl Barth, 'n Switserse Gereformeerde teoloog, nie agterweë gelaat word as ons ernstig is oor die gesondheid van Gereformeerde teologie nie. Die vraag is egter hoe om hierdie belangrike uitgangspunt verstaanbaar te maak vir ons tydgenote in die jaar van die 500-jarige feesvieringe van die Reformasie.
Die Hervormers het aan die Skrif 'n baie sentrale posisie toegeskryf om by 'n beter begrip van wie God is uit te kom en so ook 'n beter begrip van die self. Hulle het met die bekende slagspreuk van "die Skrif alleen is koningin" vorendag gekom. Dit beteken nie dat die Skrif God is nie. Die Skrif is koningin daarin dat dit ons na God verwys. Die vraag is egter: Waarom is die Bybel so belangrik vir die Hervormers? Waarom is dit die belangrikste bron van kennis oor God en die self? Waarom het die Hervormers so sterk aan hierdie beginsel vasgehou? In die lig van die geskiedenis (historiese perspektief) sou 'n vyfvoudige gewig aan die Skrif toegeken word.
Die eerste is dan ook die Skrif se historiese gewig. Die historiese belang van die Skrif kan moeilik betwis word aangesien die Bybelse getuienis oor meer as 'n 1000 jaar strek en volgens sommige eksegete kan dit selfs so ver terug as 'n 1500 jaar gaan. Hulle is voorberei in 'n mondelingse tradisie, bymekaar gemaak en met mekaar vergelyk en selfs in harmonie met mekaar gebring. Dit is waarom ons van die groei van tradisies oor honderde jare praat. Hierdie tekste dra dus die getuienis van menigvuldige insigte en ervarings van mense se geloof, 'n indrukwekkende geskiedenis. Hulle dokumenteer egter ook meer as 'n 1000 jaar se konflikte waarin 'n mens dikwels lees van onderdrukking maar ook van vele ervarings van bevryding aan die hand van God. 'n Mens sou die biblioteek van 66 boeke in die twee testamente as 'n duisend jaar se gekonsentreerde geloofservaring kon beskryf.
Die Hervormers het ook die kulturele gewig van die Skrif gewaardeer. Daar word vertel dat Luther op sy sterfbed gesê het: "buig in eerbied voor sy spore. Ons is bedelaars, dit is waar". Hulle kon dus terugkyk op spore van meer as 'n 1500 jaar. Vandag nader ons byna twee millennia na die vaslegging van die kanon. Tog word die kulturele gewig van die Skrif gereeld in twyfel getrek, byvoorbeeld in die wyse waarop die Bybel imperialisme ondersteun het, of patriargie, etnosentrisme en bepaalde kulturele vorme. Laasgenoemde kan nie en mag nie ontken word nie en in dié verband het die Bybel 'n onuitwisbare afdruk op die wêreld geskiedenis gemaak. Baie mense lê daarom ook klem op die groot distansie en verskille tussen wêreldbeskouings, rasionaliteite en morele waardes van die Bybel en vandag. Hierdie eensydighede moet aangespreek en gekritiseer word. In menige opsigte verskil die leef-wêreld van die Bybel en ons eie leefwêreld. Tog, ten spyte van die verskille is daar merkwaardige ooreenkomste met betrekking tot persone, situasie en verhoudings tussen die twee wêrelde. Keer op keer bevestig die historiese en kulturele gewig van die Skrif die groot eksistensiële rykdom van die dokument.
Ons kan verder die kulturele gewig van die Skrif differensieer deur van die eksistensiële gewig van die Bybel te praat wat neerkom op 'n etiese gewig en die belang van simboliese vorme in die Bybel. Behalwe vir laasgenoemde is daar ook die sogenaamde kanoniese gewig. Hierdie kanoniese gewig berus in die Skrif se innerlike konsekwentheid, in die interne verhoudings, in die innerlike rasionaliteite van die Bybels tradisie in sy menigvuldige fasette. Die Bybels tradisies staan in verhouding met mekaar maar soms ook in konflik en spanning. Die Bybelse tradisie offer dus nie vir ons 'n eenvoudige sisteem nie, dit offer selfs nie 'n enkele beginsel of 'n individuele idee wat die res bepaal nie. Met 'n tapisserie van getuienisse offer die Bybelse tradisies 'n groot rykdom aan oriëntasies. Hulle praat van die handeling van God in situasies van chaos en tirannie. Hulle praat van omstandighede van individuele en gemeenskaplike hooploosheid, maar ook van individuele en gemeenskaplike bevryding. Hulle praat van menige menslike grens ervarings (liminaliteit) en van God se handelinge te midde van hierdie situasies van die lewe – dikwels op die grense van menslike moontlikhede. Daarom het Gereformeerde teologie die outoriteit van die Bybelse tekste deur die eeue beklemtoon. In dié verband het die Bybelse outoriteit nog altyd swaarder geweeg as enige konfessionele geskrifte van die kerk.
Al bogenoemde is natuurlik gegrond in die teologiese gewig van die Skrif. Die "majestueuse van die Skrif" is as gevolg van die "majestueuse goddelike" wat sigself aan ons oplê deur die kragtige werking van die Skrif. Die majestueuse van die Skrif is as gevolg van die ervaring, bemiddel deur die Heilige Gees, dat God met ons praat in en deur die Skrif. Dit is verder die ervaring dat God op baie verskillende maniere met ons praat. Die Skrif alleen is die koningin onder alle menslike dokumente omdat dit oor God getuig, God se handeling en God se teenwoordigheid tussen ons as mense. In die Ou Testament getuig dit oor God se werk met Israel en die geskiedenis van God se verkose volk. Dit getuig ook oor die aktiwiteit van dié God wat Christene aanbid as die Skepper van die hemel en die aarde. In die Nuwe Testament getuig dit oor God se openbaring Jesus Christus waarin Christene bely dat God verrassend naby aan mense gekom het. Dit vorm alles deel van die teologiese gewig van die Skrif.
Luister: Josua 6:1-21
Die inname van Jerigo
1 Jerigo was gesluit en verskans teen die Israeliete; niemand het uitgegaan of ingekom nie. 2Die Here het vir Josua gesê: "Ek gaan Jerigo, sy koning en sy soldate nou in jou mag oorgee. 3Julle moet om die stad loop; al die manne onder wapen moet een maal om die stad gaan, en dit moet julle ses dae lank doen. 4Sewe priesters moet elkeen 'n ramshoring voor die ark uit dra.
"Die sewende dag moet julle sewe maal om die stad loop. Dan moet die priesters die ramshorings blaas, 5en sodra die ramshorings blaas en julle dit hoor, moet al die manskappe die aanvalskreet hard uitskreeu. Die muur van die stad sal dan inmekaar stort en die manskappe kan oorklim, elkeen reguit vorentoe."
6Josua seun van Nun het die priesters geroep en vir hulle gesê: "Vat die verbondsark en laat sewe priesters elkeen 'n ramshoring voor die ark van die Here uit dra." 7Vir die manskappe het hy gesê: "Kom verby en loop om die stad. Die gewapende manne moet verbygaan voor die ark van die Here uit."
8Josua was nog besig om met die manskappe te praat, toe kom die sewe priesters wat elkeen 'n ramshoring voor die ark van die Here uit moes dra, verby en blaas die ramshorings terwyl die verbondsark van die Here agter hulle aan kom. 9Die gewapende manne het voor die priesters geloop wat die ramshorings blaas, en die agterhoede het die ark gevolg. Terwyl hulle loop, het die ramshorings geblaas.
10Josua het die manskappe beveel: "Julle moenie skreeu of 'n geluid laat hoor nie; nie 'n woord moet uit julle mond kom voor die dag dat ek vir julle sê: 'Skreeu!' nie, dan moet julle skreeu." 11Josua het die ark van die Here toe om die stad laat gaan. Toe dit een maal om was, het hulle na die kamp toe teruggegaan en die nag in die kamp deurgebring. 12Die volgende môre het Josua vroeg begin. Die priesters het die ark van die Here gedra. 13Die sewe priesters wat elkeen 'n ramshoring voor die ark van die Here uit moes dra, het die ramshorings geblaas terwyl hulle loop; die gewapende manne het voor hulle geloop, en die agterhoede het die ark van die Here gevolg. Terwyl hulle loop, het die ramshorings geblaas. 14Hulle het die tweede dag een maal om die stad geloop en het toe teruggegaan kamp toe. Dit het hulle ses dae gedoen.
15Die sewende dag het hulle vroeg, toe die rooidag breek, begin. Hulle het sewe maal om die stad gegaan, in dieselfde volgorde as tevore. Daardie dag het hulle dus sewe maal om die stad gegaan. 16Na die sewende maal het die priesters die ramshorings geblaas. Josua het vir die manskappe gesê: "Skreeu! Die Here gee die stad aan julle oor! 17Dit moet heeltemal uitgedelg word as banoffer vir die Here: die stad en al wat daarin is, behoort aan die Here. Net die prostituut Ragab mag lewe, sy en almal by haar in die huis, want sy het die verkenners wat deur ons uitgestuur is, weggesteek. 18 Maar weerhou julle van wat aan die Here behoort. Moet niks vat van wat aan Hom behoort en vernietig moet word nie, anders maak julle dat die kamp van Israel self vernietig moet word en bring julle die dood daaroor. 19Die silwer en goud en die brons- en ystergoed in die stad is alles aan die Here gewy. Dit moet in die skatkis van die Here kom." 20Toe skreeu die manskappe en die ramshorings blaas. Net toe die manskappe die ramshorings hoor, het hulle die aanvalskreet hard uitgeskreeu. Toe stort die mure inmekaar en die manskappe gaan oor, die stad in. Hulle het die stad ingeneem 21en al wat daarin is, uitgedelg, man en vrou, jonk en oud, selfs die beeste, die skape en die donkies.
Wat val jou op as jy die verhaal hoor?
Blaai terug deur jou Bybel, plot wanneer hierdie verhaal in Israel se geskiedenis plaasgevind het?
Wat is 'n ramshoring, die ark, priesters, die skatkis van die Here en die simboliek van die getal 7?
Hoe dink ons vandag anders oor ander volke, oorlog, grondbesit, die waarde van mense (en diere) se lewens, verwoesting, plundertogte en God se wil?
Het God verander van daardie tyd tot nou?
Hoe dink jy moet 'n mens hierdie verhaal lees in die lig van Jesus se koms en die evangelie?
In die lig van die konteks wat verander het, is daar 'n waarheid wat jy steeds uit die verhaal kan haal?
Google die geskiedenis van die stad Jerigo, en kyk na prente en kaarte daarvan.
Hoe beïnvloed nasionalisme en ons huidige land se konteks jou eie denke oor God en die wêreld? Doen biddend selfondersoek na jou eie gesindheid oor ander volke en jou moontlike vooropgestelde idees oor Sy betrokkenheid in geskiedenis.
Hou 'n Bybelse ete waar jul die kos en tradisies van die Ou Testament gebruik.
Kyk op die internet hoe musiekinstrumente in die Bybel gelyk het. Maak jul eie musiek instrumente en sing 'n paar lofliedere saam.
Die Bybel is 'n versameling van geskrifte wat in verskillende genres geskryf is. Die Psalms is byvoorbeeld poësie, terwyl die Evangelies verhale is. Die verskillende boeke van die Bybel is ook dikwels samestellings van verskillende mondelingse verhale wat oor tyd oorgelewer is. Die verhale van die Bybel was nie van die begin af vanaf Genesis tot Openbaring geskryf nie, maar was eers later in hierdie volgorde gerangskik. Die verloop van geskiedenis, tyd sowel as die opennbaring van God (soos die koms van Jesus en die Gees) het 'n impak op die storielyn van die Bybel en daarom is die Bybel juis in hierdie spesifieke volgorde gesit. Die Gees help ons om die Bybel (wat baie jare terug geskryf is) te lees, te verstaan en die waarhede daarin in vandag se tyd en konteks toe te pas.
Delf Dieper: Hoe lees ons die Bybel?
— Prof L. Juliana Claassens
Die Bybel is 'n inspirerende boek wat die vermoë het om indiwidue en gemeenskappe te verander. In ons eie land het die Bybel ondermeer 'n sentrale rol gespeel om mense te inspireer om reg en geregtigheid na te jaag en te bevry van die onmenslike sisteem van apartheid.
Die Bybel is 'n gevaarlike boek wat in die verlede al groot skade gedoen het. Deur die eeue heen was 'n bepaalde manier van bybelinterpretasie verantwoordelik vir menige oorloë, vir slawerny en ook apartheid in ons land, en die skep van 'n wêreldbeeld waar onder meer vroue en gays nie altyd goed behandel is nie.
Om die lewensgewende potensiaal van die Bybel te ontsluit is dit nodig om verantwoordelike Bybellesers te ontwikkel. Verantwoordelike Bybellesers is lesers wat nie bang is om moeilike vrae te vra nie. Hulle is eerlik oor die gemengde nalatenskap van die Bybel en probeer deur verskeie eksegetiese benaderinge om Bybeltekse op 'n krities-waarderende manier te lees om so God se Woord vir ons dag en tyd te ontgin:
Verantwoordelike Bybellesers is lesers wat geïnteresseerd is op die wyse wat die Bybel verstaan is deur sy vroegste lesers. Dit is lesers wat meer wil weet van die wêreld agter die teks, van die historiese en sosiale kontekste waarin die onderskeie boeke van die Bybel geskryf is.
Verantwoordelike Bybellesers is lesers wat sensitief is vir die mooi taal en beelde wat die bybelskrywers gebruik het om hulle boodskap oor te dra. Hulle verstaan sulke literêre tegnieke soos metaforiese taalgebruik, herhaling en klem, ironie en dubbelsinnigheid, en die rol wat verskillende karakters en verteller in die vertelling speel.
Verantwoordelike Bybellesers is lesers wat verstaan dat die Bybel deur die eeue op verskillende maniere gelees is, en ook vandag verskillend deur verskillende mense in verskillende gemeenskappe gelees word. Hulle verstaan dat dit saak maak van watter plek jy lees, dat faktore soos jou etnisiteit, geslag, seksuele oriëntasie, sosio-ekonomiese situasie, ouderdom speel 'n verskil maak in hoe mens die teks verstaan.
Hierdie drie aspekte van Bybelinterpretasie word dikwels aangetoon deur 'n fokus op:
Die Wêreld AGTER die teks
Die Wêreld IN die teks
Die Wêreld VOOR die teks
'n Mens sou die beweging wat as die Hermeneutiese sirkel of spiraal beskryf kon word verduidelik dat 'n leser uit die Wêreld VOOR die teks kom, deur die taal van die Wêwreld IN die teks beweeg na wat hy of sy kan leer oor die die Wêreld AGTER die teks om weer na te dink oor hoe hierdie teks sin maak en betekenis het in die Wêreld VOOR die teks.
Met behulp van verantwoordelike bybelleestegnieke kan die Bybel bevry word om 500 jaar na die Reformasie werklik as die Woord van God wat lewe gee te funksioneer.
Luister: Lukas 2: 41-52
41Jesus se ouers het elke jaar vir die paasfees Jerusalem toe gegaan. 42Toe Hy twaalf jaar oud was, het hulle weer soos gebruiklik daarheen gegaan vir die fees. 43En toe die feesdae verby was, het sy ouers die terugreis begin, maar die Kind Jesus het in Jerusalem gebly sonder dat hulle dit geweet het. 44Omdat hulle gedink het Hy is by die reisgeselskap, het hulle 'n dag lank gereis voordat hulle Hom onder die familie en bekendes begin soek het.
45Toe hulle Hom nie kry nie, het hulle omgedraai na Jerusalem toe op soek na Hom. 46Na drie dae het hulle Hom by die tempel gekry waar Hy tussen die geleerdes sit en na hulle luister en hulle uitvra. 47Almal wat Hom gehoor het, was verbaas oor sy insig en sy antwoorde. 48Toe sy ouers Hom sien, was hulle verslae, en sy moeder sê vir Hom: "Kind, waarom het jy so met ons gemaak? Kyk, jou vader en ek het met angs na jou gesoek." 49Maar Hy antwoord hulle: "Waarom het u na My gesoek? Het u nie geweet dat Ek in die huis van my Vader moet wees nie?"
50Hulle het nie begryp wat Hy daarmee bedoel het nie. 51Hy het toe saam met hulle na Nasaret toe teruggegaan, en Hy was aan hulle onderdanig. Sy moeder het al hierdie dinge in haar hart bewaar. 52En Jesus het verstandelik en liggaamlik gegroei en in guns by God en die mense toegeneem.
Wat verras jou in die verhaal?
Omkring die aksie woorde in verse 46- 50. Watter leidrade gee dit vir jou oor die manier waarop jy die Bybel kan benader?
In die tempel sou hulle die geskrifte gelees het, na geleerdes geluister het, besprekings gehou het en mekaar vrae gevra het. Watter rol speel ander mense in jou lewe om die Bybel te lees?
Jesus se ouers het nie alles verstaan nie. Hoekom is dit nie moontlik om alles in die Bybel te verstaan nie?
Die verhaal begin en eindig met 'n reis. Hoe is reis ook 'n goeie metafoor vir Bybel-lees?
Raak deel van 'n groep of vra 'n vriend om saam met jou te reis deur 'n Bybelboek.
Here, hieroor worstel ek…
Werk saam met iemand en kyk of julle die hoof gebeure van die storie van die Bybel in een bladsy kan beskryf. Kyk nou na jou Bybel se inhoudsopgawe. Kan jy een woord langs elke Bybelboek skryf oor wat die hoof gebeurtenis of tema in daardie boek is?
Kyk na 'n komedie fliek of TV program asof dit 'n tragiese drama is. Jy mag nie lag nie! Gesels met iemand oor hoekom genres belangrik is as ons die Bybel lees.
Beeld die boeke van die Bybel met gekleurde blokkies, koppies of roomys stokkies uit. Jy sal goeie idees en speletjies kry as jy "bible books" op pinterest.com soek.